**ROMÂNIA**

**JUDEŢUL CLUJ**

**CONSILIUL LOCAL AL MUNICIPIULUI DEJ**

**Nr. 12.369 din 10 iulie 2014**

**PROCES – VERBAL**

încheiat azi, **10 iulie 2014**, cu ocazia desfăşurării **şedinţei ordinare** a Consiliului Local al Municipiului Dej, care a fost convocată în conformitate cu prevederile ‚art. 39’, alin. (1) din Legea Nr. 215/2001, republicată, cu modificările şi completările ulterioare, conform **Dispoziţiei Primarului Nr.** **653 din 3 iulie 2014** cu următoarea

**ORDINE DE ZI:**

**1. Proiect de hotărâre privind aprobarea organigramei, statului de funcții și a numărului de posturi pentru Spitalul Municipal Dej.**

**2. Proiect de hotărâre privind aprobarea vânzării directe a terenului situat în Municipiul Dej, Strada Țibleșului Nr. 96, în suprafață de 500 m.p.**

**3. Proiect de hotărâre privind introducerea în inventarul bunurilor care aparțin domeniului public al Municipiului Dej a unor bunuri (străzi) conform Anexei Nr. 1 și modificarea acestuia conform Anexei Nr. 2.**

**4. Proiect de hotărâre privind rectificarea bugetului local de venituri și cheltuieli pe anul 2014.**

**5. Soluționarea unor probleme ale administrației publice locale.**

**- Informare privind execuția bugetară la 31 mai 2014, bilanțul și situația plăților restante la 31 mai 2014 la S.C. Transurb S.A. Dej.**

La şedinţă sunt **prezenţi 13 consilieri**, domnul Primar Morar Costan, domnul viceprimar Mureşan Aurelian, domnul secretar Covaciu Andron, şefi de servicii şi funcţionari publici din aparatul propriu de specialitate al primarului, șef birou Resurse Umane, Spitalul Municipal Dej, **doamna economist Damian Claudia,** reprezentanți ai mass-media locale.

Lipsesc motivat **domnii consilieri: Federiga Viorel, Rusu Vasile Călin, Buburuz Simion Florin, Lazin Sebastian și Trâmbițaș Marcel.**

Întrucât președintele de ședință desemnat lipsește motivat se propune ca înlocuitor, **domnul consilier Varga Lorand,** aprobat cu unanimitate de voturi.

La ordinea de zi se mai adaugă un **Proiect de hotărâre** **privind aprobarea vânzării imobilului situat în Municipiul Dej, Strada Nicolae Iorga Nr. 25, Apart. 2 cu terenul aferent având destinaţia de locuinţă, actualului chiriaş Lăncrănjan Petru, care face parte din patrimoniul privat al Municipiului Dej** și o **Informare** **privind străzile din Municipiul Dej, zona centrală unde se vor amenaja parcări cu plată în Municipiul Dej.**

Înainte de a se supune la vot ordinea de zi se supune spre aprobare Procesul verbal al ședinței ordinare din data de 26 iunie 2014, care este aprobat cu unanimitate de voturi. Ordinea de zi care este aprobată cu **13 voturi ”pentru”.**

**Preşedintele de şedinţă, domnul consilier Varga Lorand** dă cuvântul inițiatorului primului proiect de hotărâre.

**Punctul 1: Proiect de hotărâre privind aprobarea organigramei, statului de funcții și a numărului de posturi pentru Spitalul Municipal Dej.**

**Domnul Primar Morar Costan** în expunerea de motive arată că atribuțiile consiliului local privesc atât organizarea și funcționarea serviciilor publice de interes local, dar și aprobarea, în condițiile legii, înființarea, organizarea și statul de funcții, în conformitate cu Ordinul Nr. 975 din 1 octombrie 2012, potrivit căruia trebuie înființată structura la nivel de serviciu; conform Ordonanței de urgență a Guvernului Nr. 162 din anul 2008, a Hotărârii Guvernului Nr. 529 din anul 2010; Ordinului Ministrului Sănătății Nr. 1.224 din anul 2010, privind aprobarea normativelor de personal, la Spitalul Municipal se realizează un număr de 466 posturi pentru activitatea medicală spitalicească, un număr de 11 posturi pentru activitatea medicală ambulatorie, un număr de 8 posturi pentru activitatea medicală transferuri, deci îndeplinirea atribuțiilor, aprobate prin ordinul Ministerului Sănătății Nr. 630 din 1 iunie 2010, la Spitalul Municipal Dej se realizează un număr de 485 posturi. Acest număr de posturi este necesar având în vedere că Spitalul Municipal deservește medical și 12 comune limitrofe, dar pentru mai multe detalii este prezentă **doamna economist Damian Claudia, șef Birou Resurse umane din cadrul Spitalului Municipal Dej.**

Se trece la consultarea **comisiilor de specialitate**: Comisia juridică și disciplină pentru activitățile de protecție socială, muncă, protecția copilului, **doamna consilier Muncelean Teodora** - aviz favorabil; Comisia pentru activități economico – financiare și agricultură, **domnul viceprimar Mureșan Aurelian** – aviz favorabil; Comisia pentru activități de amenajarea teritoriului, urbanism, protecția mediului și turism – **domnul consilier Bonta Dan Silviu** - aviz favorabil; Comisia pentru activități social – culturale, culte, învățământ, sănătate și familie – **domnul consilier Bob Axinte** - aviz favorabil;

Luări de cuvânt: **domnul consilier Lazăr Nicolae** dorește să știe de ce la capitolul Transferuri apar 8 posturi, față de 10 posturi din organigrama din luna mai – octombrie 2013.

**Doamna economist Damian Claudia, șef Birou Resurse umane,** răspunde – unul dintre rezidenți a devenit specialist, iar la Dispensarul T.B.C. în sistemul radiologic nu mai avem aparat de specialitate.

**Domnul consilier Lazăr Nicolae** dorește să știe de ce la capitolul Administrație – transport apare în organigramă cu 5 persoane, iar la capitolul Lifturi – apar 6 persoane, iar în statul de funcții trecut, 7 persoane.

**Doamna economist Damian Claudia:** Avem un compartiment nou și fac parte din personalul comun pe spital, personalul tehnic, dar la lifturi lucrează 6 persoane.

Nemaifiind alte intervenții se supune la vot proiectul de hotărâre care este votat cu **13 voturi** „**pentru”.**

Se trece **la Punctul 2. Proiect de hotărâre privind aprobarea vânzării directe a terenului situat în Municipiul Dej, Strada Țibleșului Nr. 96, în suprafață de 500 m.p.**

**Domnul Primar Morar Costan:** este vorba despre solicitarea **domnului Rus Alexandru**, cu domiciliul în localitatea Ciceu Mihăești, privind cumpărarea terenului în suprafață de 500 m.p., situat în Municipiul Dej, Strada Țibleșului Nr. 96, pe care este edificată o locuință. Acest teren a fost atribuit în baza Legii Nr. 15 din data de 9 ianuarie 2003, este situat în intravilanul Municipiului Dej și este edificată pe el o locuință P + M. În urma realizării documentației tehnice cadastrale și a raportului de evaluare, întocmit de către S.C. GABY CL IMPEX S.R.L., expert evaluator Cosmin Georgel Pop, s-a stabilit și în Comisia de evaluare a terenurilor din cadrul Primăriei Municipiului Dej, teren pentru care s-a propus suma de 7 euro p.m., în total 3.500 euro.

Se trece la consultarea comisiile de specialitate: comisia economică - aviz favorabil; comisia de urbanism - aviz favorabil; comisia învățământ – cultură - aviz favorabil, comisia juridică - aviz favorabil.

Luări de cuvânt: **domnul consilier Lazăr Nicolae:** dorește să vadă Raportul de evaluare întocmit, care lipsește de la dosarul de ședință și își exprimă nemulțumirea pentru faptul că Extrasul de carte funciară este din anul 2011, deci nu este actualizat.

Nemaifiind alte intervenții se supune la vot proiectul de hotărâre care este votat cu **12 voturi** „**pentru”** și **1 ”abținere”, domnul consilier Varga Lorand.**

**Punctul 3.** **Proiect de hotărâre privind introducerea în inventarul bunurilor care aparțin domeniului public al Municipiului Dej a unor bunuri (străzi) conform Anexei Nr. 1 și modificarea acestuia conform Anexei Nr. 2.**

**Domnul Primar Morar Costan:** Conform Hotărârii de Guvern Nr. 696 din anul 2002 trebuie să introducem în Inventarul bunurilor care aparțin patrimoniului public, respectiv Cartierul Sfântu Petru, cu Străzile Incze Janos, Kadar Joszef, Regele Ferdinand, Alexandru Vaida Voievod, Ștefan Odobleja, Constantin Brâncoveanu, cu o lungime totală de 3.841 m și modificarea pozițiilor 118 și 151, Strada Podgorenilor și Strada Pupezei, a căror lungime crește cu 933 m.

Nefiind luări de cuvânt se supune la vot proiectul de hotărâre care este votat cu **13 voturi** „**pentru”.**

Se trece la **Punctul 4.** **Proiect de hotărâre privind rectificarea bugetului local de venituri și cheltuieli pe anul 2014 și virarea de credite bugetare de la un capitol la alt capitol al clasificației bugetare.**

**Domnul Primar Morar Costan:** în expunerea de motive subliniază că acest proiect este cel mai important de pe ordinea de zi, virarea de credite bugetare de la un capitol la altul al clasificației bugetare. Aceste credite bugetare sunt necesare pentru dezvoltare, deschiderea de mari investiții, pentru care trebuie identificarea de sume care se pot disponibiliza; este vorba se suma de 1.010 mii lei. Este vorba despre:

* cap. 51.02.20 autorități publice – suma de 51 mii lei, pentru plata licențelor la programele informatice și achitarea sumelor proprite aferente dosarelor care au fost pe rolul instanțelor de judecată;
* cap. 61.02.20 – ordine publică, suma de 10 mii lei necesară pentru plata cursurilor de perfecționare;
* cap. 65.02.20 – învățământ, suma de 130 mii lei pentru reparații școli, astfel: Școala Gimnazială Nr. 1 – suma de 90 mii lei;
* Școala Gimnazială Avram Iancu – suma de 25 mii lei;
* Școala Gimnazială Mihai Eminescu – suma de 15 mii lei;
* cap. 67.02.20 cultură – suma de 130 mii lei, din care pentru utilități și reparații – 50 mii lei; pentru agenda culturală – 80 mii lei;

Există un Studiu de fezabilitate pentru reamenajarea Casei de Cultură, un proiect în valoare totală de 1,5 milioane euro, pentru care sperăm să putem accesa și fonduri europene, un proiect care se va supune discuției Consiliului Local.

* cap. 67.02.71 – cultură – suma de 103 mii lei: din care suma de 18 mii lei necesară pentru achiziționarea de mobilier pentru Căminul Cultural Șomcut; suma de 85 mii lei pentru proiectarea și execuția Monumentului evreilor din Pădurea Bungăr;
* cap. 70.02.71 servicii publice – suma de 286 mii lei, din care, suma de 40 mii lei pentru proiectul canalizare Ocna Dej; suma de 30 mii lei – dotări S.A.D.P., suma de 216 mii lei pentru proiectul proiectare și execuție amenajare exterioară Piața Agroalimentară;
* cap. 84.02.20 transporturi – suma de 200 mii lei, necesară pentru reparații drumuri;
* cap. 84.02.40 – transporturi, suma de 30 mii lei necesară pentru sistemul de monitorizare a consumului de carburanți la S.C. Transurb S.A.;
* cap. 84.02.71 transporturi, suma de 70 mii lei necesară pentru achiziționarea și instalarea camerelor de supraveghere în principalele puncte din municipiu.

Creditele necesare se vor disponibiliza de la

capitolul 55.02. dobânzi se poate disponibiliza suma de 200 mii lei;

de la capitolul 67.02.71, suma de 60 mii lei, amenajare Casă de Cultură;

de la capitolul 70.02.71 din lista de investiții, suma de 350 mii lei, proiectare și execuție lucrări de canalizare și apă străzi;

de la capitolul 84.02.71 din lista de investiții, modernizare străzi, suma de 350 mii lei;

de la capitolul 84.02.71 din lista de investiții, modernizare străzi, suma de 400 mii lei, în total, 1.010 mii lei.

După rectificare, bugetul de venituri și cheltuieli se va prezenta astfel:

**- cap.51.02.20-autorități publice……………………… 51,00 mii lei**

**-cap.55.02-dobânzi……………………………….…. -220,00 mii lei**

**-cap.61.02.20-ordine publică…………………………. 10,00 mii lei**

**-cap.65.02.20-învățământ……………………………… 130,00 mii lei**

**-cap.67.02.20-cultura zone verzi……………….…… 130,00 mii lei**

**-cap.67.02.71-cultura zone verzi……………………. 103,00 mii lei**

**-cap.67.02.71-cultura zone verzi……………….……. -60,00 mii lei**

**-cap.70.02.71-servicii publice………………….……. 286,00 mii lei**

**-cap.70.02.71-servicii publice ……………..………. -350,00 mii lei**

**-cap.84.02.20-transporturi……………………….… 200,00mii lei**

**-cap.84.02.40-transporturi…………………….…….. 30,00 mii lei**

**-cap.84.02.71-transporturi…………………………… 90,00 mii lei**

**-cap.84.02.71-transporturi…………………………. -400,00 mii lei**

**-cap.65.02.71 – Învățământ ………………………… -80,00 mii lei**

**-cap.65.05.20 – Învățământ ………………………… 80,00 mii lei**

**Vărsăminte din secțiunea de dezvoltare în secțiunea de funcționare în sumă de 431,00 mii lei.**

Pentru orice clarificări sunt deschis discuțiilor cu dumneavoastră.

Se trece la consultarea comisiile de specialitate: comisia economică - aviz favorabil, cu amendamentul să se specifice de la ce capitol s-a suplimentat suma de 20 mii lei, de la cap. 84; comisia de urbanism - aviz favorabil; comisia învățământ – cultură - aviz favorabil, comisia juridică - aviz favorabil.

**Domnul Primar Morar Costan:** Suma provine de la cap. 55, dobânzi s-a transferat la cap. 84.

Luări de cuvânt: **domnul consilier Lazăr Nicolae** dorește să știe de ce la cap. 70.02.71 se prevede pentru proiectul și execuție amenajare exterioară Piața Agro – alimentară suma de 216 mii lei, din moment ce în Lista de investiții s-a propus suma de 1.900 mii lei ?

**Domnul Primar Morar Costan:** Acest proiect este o altă fază a lucrării, o lucrare separată.

**Domnul consilier Lazăr Nicolae:** la capitolul 65.02.20 s-a cuprins pentru Școala Gimnazială Nr. 1 suma de 90 mii lei și la început s-a cuprins numai suma de 30 mii lei ?

**Domnul Primar Morar Costan:** Am fost în litigiu cu clădirea școlii pentru care există o sentință definitivă cu Biserica Franciscană, iar primele sume le-am distribuit pentru ca școala să funcționeze la parametri normali până la vacanța de vară.

**Domnul consilier Lazăr Nicolae:** Lista de investiții pe care am aprobat-o este aceeași din Balanța prezentată în luna ianuarie ?

**Domnul Primar Morar Costan:** Lista de investiții nu a suferit modificări, este lista de investiții este cea pe care ați discutat-o și aprobat-o în luna ianuarie a anului curent.

**Domnul consilier Varga Lorand:** Proiectul Centrul Cultural este important, deși Dejul a ratat un proiect european de mare anvergură, Reabilitarea Centrului Istoric, propun să insistăm pentru fonduri europene pe un proiect cum este Centrul Istoric, care cuprinde și Centrul Cultural.

Nemaifiind alte intervenții se supune la vot proiectul de hotărâre care este votat cu **13 voturi** „**pentru”.**

**Punctul 5. Proiect de hotărâre** **privind aprobarea vânzării imobilului situat în Municipiul Dej, Strada Nicolae Iorga Nr. 25, Apart. 2 cu terenul aferent având destinaţia de locuinţă, actualului chiriaş Lăncrănjan Petru, care face parte din patrimoniul privat al Municipiului Dej.**

**Domnul Primar Morar Costan:** Propunem vânzarea imobilului situat în pe Strada Nicolae Iorga Nr. 25, cu suprafața de 54,33 m.p. și a terenului aferent construcției, actualului chiriaș Lăncrănjan Petru, care o sentință civilă definitivă din anul 2011. S-a făcut evaluarea casei și conform raportului este în valoare de 12.000 euro, inclusiv TVA. Dorim să perfectăm vânzarea casei, întrucât chiriașul cere investiții pentru amenajări interioare și exterioare, dar pe de altă parte nu dispun de suma necesară cumpărării și solicită cumpărarea în rate pe durata de 5 ani și cu un avans de 10%.

Se trece la consultarea comisiile de specialitate: comisia economică - aviz favorabil; comisia de urbanism - aviz favorabil; comisia învățământ – cultură - aviz favorabil, comisia juridică - aviz favorabil.

Luări de cuvânt: **domnul consilier Lazăr Nicolae:** dorește să cunoască de ce dacă există o sentință din anul 2011, de ce s-a făcut mai întâi contract de închiriere și acum se propune vânzarea imobilului ?

**Doamna Câmpean Zâna, șef Compartiment Patrimoniu Public și privat:** promisiunea inițială a fost pentru închiriere, dar acum chiriașul este moștenitor și are și o sentință judecătorească definitivă.

Supus la vot, proiectul este votat cu **13 voturi ”pentru”.**

Se trece la **Informare** **privind străzile din zona centrală unde se vor amenaja parcări cu plată în Municipiul Dej.**

**Domnul Primar Morar Costan:** După ce s-a aprobat Regulamentul de funcționare a parcărilor publice, vom avea 353 locuri de parcare în zona Piața Bobâlna, Piața 16 Februarie, Str. 1 Mai, Strada George Coșbuc, împreună cu locurile de parcare care vor funcționa în noua Piață Agroalimentară vor fi 420 locuri de parcare cu plată. Intenționăm să mai amenajăm încă 50 de locuri de parcare în spatele clădirii Judecătoriei.

Luări de cuvânt: **domnul consilier Bob Axinte:** propune ca străzile înguste, unde se vor amenaja locuri de parcare pe ambele părți ale șoselei, va fi o circulație îngreunată, cu risc de avariere a mașinilor.

**Domnul consilier Varga Lorand:** În acest caz Strada Mărășești va deveni stradă cu sens unic de circulație, întrucât este foarte îngustă.

Se trece la **Soluționarea unor probleme ale administrației publice locale.**

**- Informare privind execuția bugetară la 31 mai 2014, bilanțul și situația plăților restante la 31 mai 2014 la S.C. Transurb S.A. Dej.**

**Domnul Primar Morar Costan:** Se fac eforturi pentru sprijinirea Societății Transurb care are datorii greu de gestionat, dar până la finele anului încercăm să susținem firma pentru a putea scăpa de această situație grea, inclusiv pentru soluționarea împrumutului contractat de către societate.

Epuizându-se ordinea de zi a ședinței ordinare, nemaifiind alte probleme, **președintele de ședință, domnul consilier Varga Lorand** declară închisă ședința.

**Preşedinte de şedinţă, Secretar,**

**Varga Lorand Covaciu Andron**